આખા વિસ્તારની મુલાકાત લેતા એક વાત જરૂર ધ્યાનમાં આવી કે શનિવારે રાત્રે જે બન્યું તે સ્વયંભૂ પ્રતિક્રિયાની જેમ હશે. તે સાંજે લોકો Mark Duggan ની પોલીસના હાથે થયેલી હત્યાના વિરોધમાં એક મૂક પ્રદર્શન કરવા જ આવ્યાં હતાં. અને ધીમે-ધીમે એ પ્રદર્શનકારોનો મિજાજ પલટાયો હશે માટે તેમણે તોડ-ફોડ આદરી હશે પણ એ દરમિયાન લૂંટ-ફાટ નહોતી થઈ. જેને સળગાવવામાં આવ્યું હતું તે પોલીસ સ્ટેશનથી માત્ર પાંચ જ મિનિટ ચાલતાં Currys જેવા ઈલેક્ટ્રોનિક્સના મોટા શો-રૂમ્સ આવેલા છે પણ ત્યાં કોઈ જ લૂંટફાટ કે તોડફોડ કરવામાં નથી આવી. જ્યારે રવિવારથી શરૂ થયેલા પ્રદર્શનમાં આવા ઈલેક્ટ્રોનિક્સના શો-રૂમ્સ, બેંકો, જ્વેલર્સ વગેરેને જ લક્ષ્ય બનાવવામાં આવ્યાં અને ખૂબ જ લૂંટફાટ થઈ. લંડનમાં પ્રગટેલી આ ચિનગારીએ આખા ઈંગ્લેન્ડમાં દાવાનળ પ્રગટાવ્યો છે.